Nagaland Firing: নাগাল্যান্ডে গুলি চালাতে বাধ্য হয়েছিল সেনা, লোকসভায় দাবি অমিতের

নয়াদিল্লি: নাগাল্যান্ডের নিরীহ গ্রামবাসীদের উপর সেনা বাহিনীর গুলিচালনার (Nagaland Firing) ঘটনায় লোকসভায় বিবৃতি দিলেন স্বরাষ্ট্রমন্ত্রী অমিত শাহ। তাঁর দাবি, ভুল বোঝাবুঝির কারণেই নাগাল্যান্ডে গুলি চলেছিল। বাধ্য হয়েও গুলি চালিয়েছে সেনা। এই ধরনের ঘটনার পুনরাবৃত্তি যাতে না হয়, তাও সংশ্লিষ্ট এজেন্সিকে বলা হয়েছে জানান শাহ। বিশেষ তদন্তকারী দল (সিট) একমাসের মধ্যে ঘটনার তদন্ত (Nagaland Firing) শেষ করবে বলে জানান তিনি।

শাহ বলেন, ওটিঙয়ে বিচ্ছিন্নতাবাদীদের গতিবিধির খবর পেয়েছিল সেনা। সেই মতো ওই এলাকায় যায় ২১ কমান্ডো। একটি গাড়িকে দাঁড়ানোর কথা বলা হলেও, সেই নির্দেশ উপেক্ষা করে তা চলে যায়। এর পর সন্দেহের বশে গাড়ির উপর গুলি চালায় সেনা। গাড়িতে থাকা ৮ জনের মধ্যে ৬ জন ঘটনাস্থলেই মারা যান। পরে বোঝা যায়, ভুল বোঝাবুঝির কারণেই গুলি চলেছে। আহত দু’জনকে জওয়ানরাই হাসপাতালে নিয়ে যান।

বিবৃতিতে অমিত শাহ বলেন, ৬ গ্রামবাসীর মৃত্যু খবর পেয়ে স্থানীয় বাসিন্দারা সেনা বাহিনীকে ঘিরে ধরেন। দুটি গাড়িতে আগুন ধরিয়ে দেওয়া ছাড়াও জওয়ানদের আক্রমণ করা হয়। এর ফলে এক জওয়ান প্রাণ হারান। অনেকেই আহত হয়েছেন। আত্মরক্ষা ও ভিড়কে ছত্রভঙ্গ করার জন্যই গুলি চালায় বাহিনী। এর ফলেই ৭ নাগরিক প্রাণ হারান। স্থানীয় প্রশাসন ও পুলিশ পরিস্থিতি নিয়ন্ত্রণে আনার চেষ্টা চালাচ্ছে।

আরও পড়ুন: নাগাল্যান্ডে নিরীহ নাগরিকদের মৃত্যুর ঘটনাকে ‘গণহত্যা’ বলল বিজেপি

স্বরাষ্ট্রমন্ত্রকের এক অতিরিক্ত সচিব আজ, সোমবার কোহিমায় গিয়ে নাগাল্যান্ডের মুখ্যসচিব, সেনাবাহিনীর শীর্ষকর্তাদের সঙ্গে বৈঠক করেছে বলে জানান শাহ। তিনি বলেন, নাগাল্যান্ডের ঘটনায় ভারত সরকার অত্যন্ত মর্মাহত। একমাসের মধ্যে সিট এই ঘটনার তদন্ত শেষ করবে। আপাতত পরিস্থিতি নিয়ন্ত্রণে রয়েছে। এই ধরনের ঘটনা যাতে ভবিষ্যতে না হয়, তা দেখা হবে।

শনিবার একটি পিক-আপ ভ্যানে করে ওটিঙে ফিরছিলেন গ্রামবাসীরা। খনি থেকে কাজ সেরে ফিরছিলেন তাঁরা। গোয়েন্দা সূত্রে খবর পেয়েই সন্ত্রাসবাদীদের ধরতে ওই এলাকায় অভিযানে গিয়েছিল নিরাপত্তা বাহিনী। জঙ্গি ভেবে গ্রামবাসীদের লক্ষ করেই গুলি চালায় বাহিনী। দীর্ঘক্ষণ কোনও খবর না মেলায় নিহতদের পরিবার পরিজন তাঁদের খুঁজতে বেরোয়। এর পরই দেখা যায়, ট্রাকের উপর পড়ে রয়েছে মৃতদেহগুলি।

আরও পড়ুন: Nagaland : বুঝতে ভুল, নাগাল্যান্ডে জঙ্গি দমন অভিযানে প্রাণ গেল ১৩ গ্রামবাসীর, মৃত জওয়ানও

Speaking in the Lok Sabha. https://t.co/dfr2jUvluw

— Amit Shah (@AmitShah) December 6, 2021

দুঃখপ্রকাশ করে সেনাবাহিনী বিবৃতি দিয়ে জানিয়েছে, ‘এই ঘটনা ও তার জেরে পরবর্তী ঘটনা অত্যন্ত দুঃখজনক৷ দুর্ভাগ্যজনক ভাবে যে প্রাণহানির ঘটনা ঘটেছে, তার উচ্চ পর্যায়ের তদন্ত হচ্ছে৷ আইন অনুসারে যথাযোগ্য ব্যবস্থা নেওয়া হবে৷’ বাহিনীর কয়েকটি গাড়িও পুড়িয়ে দেওয়া হয়েছে। নাগাল্যান্ডের মুখ্যমন্ত্রীও নেইফিউ রিও তদন্তের নির্দেশ দিয়েছেন। একটি উচ্চ পর্যায়ের তদন্তকারী দল গঠন করা হয়েছে।