Nagaland Civilian Killings: নিরীহ নাগরিক ‘খুনে’ উঠছে আফস্পা প্রত্যাহারের জোরালো দাবি

কোহিমা: আফস্পা (AFSPA) প্রত্যাহারের দাবিতে ১৬ বছর অনশন করেও সরকারের মন গলাতে পারেননি মণিপুরের যুবতী শর্মিলা ইরম চানু (Sharmila Erom Chanu)৷ নাগাল্যান্ডের (Nagaland Civilian Killings) ঘটনার পর কি বিতর্কিত আইন প্রত্যাহারের কথা বিবেচনা করবে কেন্দ্র?

শনিবার নাগাল্যান্ডের মন জেলায় জঙ্গি নিধন অভিযানে সেনাবাহিনীর গুলিতে এবং পরবর্তী হিংসার ঘটনায় ১৪ জন নিরীহ নাগরিক এবং এক জওয়ান প্রাণ হারিয়েছেন৷ বলা হচ্ছে, ভুল গোয়েন্দা রিপোর্টের জন্য এতগুলো নিরীহ মানুষের প্রাণ গিয়েছে৷ কার গাফিলতিতে এত বড় ঘটনা ঘটেছে তা নিয়ে ময়নাতদন্ত চলতেই থাকবে৷ কিন্তু সেনার সঙ্গে সংঘর্ষে একসঙ্গে এত মানুষের মৃত্যু নাড়িয়ে দিয়েছে গোটা দেশকে৷ এই ঘটনা উস্কে দিয়েছে ২১ বছর আগে ‘মালোম ম্যাসাকারের’ স্মৃতি৷ ২০০০ সালের নভেম্বর মাস৷ মণিপুরের মালোমে সেনাবাহিনীর গুলিতে ১০ জন নিরীহ নাগরিকের মৃত্যু হয়েছিল৷ সেই ঘটনার প্রতিবাদে গর্জে উঠেছিলেন চানু৷ অনশন শুরু করেন তিনি৷ কিন্তু উত্তর-পূর্বের মানুষদের এত প্রতিবাদ, এত আন্দোলন সত্বেও আইন প্রত্যাহারে রাজি হয়নি দিল্লির কোনও সরকারই৷ তবে শনিবারের নাগাল্যান্ডের ঘটনার পর আবারও আফস্পার প্রয়োজনীয়তা নিয়ে উঠেছে প্রশ্ন৷ নাগাল্যান্ডের মুখ্যমন্ত্রী নেউফিও রিও কেন্দ্রের কাছে এই বিতর্কিত আইন প্রত্যাহারের আর্জি জানিয়েছেন৷

Nagaland and the Naga people have always opposed #AFSPA. It should be repealed.

— Neiphiu Rio (@Neiphiu_Rio) December 6, 2021

আফস্পা কী? কী বলা আছে এই আইনে? দ্য আর্মড ফোর্সেস স্পেশাল পাওয়ার অ্যাক্ট সংক্ষেপে আফস্পা৷ উত্তর-পূর্বের রাজ্যগুলির বিচ্ছিন্নতাকামী শক্তি দমনে সেনাবাহিনীর হাতে বাড়তি ক্ষমতা তুলে দিতে ১৯৫৮ সালে এই আইন চালু করে কেন্দ্র৷ আজও অরুণাচল প্রদেশ, মিজোরাম, নাগাল্যান্ড, মণিপুর, মেঘালয়, অসম এবং ত্রিপুরায় চালু আছে৷ স্বাধীনতার এত বছর পরও এই আইন চালুর প্রয়োজনীয়তা নিয়ে হামেশাই প্রশ্ন উঠেছে৷ উত্তর-পূর্বের বহু মানুষের চোখে আফস্পা হল ‘কালা আইন’৷

আরও পড়ুন: Nagaland: ইচ্ছে করেই নিরীহ নাগরিকদের ‘খুন’, সেনাবাহিনী অপারেশনের নাম দিয়েছিল ‘ডেথ’

উত্তর-পূর্বের মানুষদের একটা বড় অংশের অভিযোগ, আইনের অপপ্রয়োগ করে সেনাবাহিনী সাধারণ মানুষের উপরই দমন পীড়ন চালায়৷ এই আইনে বলা আছে, আইনশৃঙ্খলায় বিঘ্ন ঘটাতে পারে এমন কোনও ব্যক্তিকে স্রেফ সন্দেহের বশে সেনাবাহিনী গ্রেফতার এবং গুলি করতে পারবে৷ বিনা ওয়ারেন্টে যে কোনও জায়গায় তল্লাশি চালার অধিকারও দেওয়া হয়েছে সেনাবাহিনীকে৷ সন্দেহজনক গাড়ি থামিয়ে রাস্তায় তল্লাশি করতে পারবে৷ সর্বোপরি এই আইন সেনাবাহিনীকে রক্ষাকবচ দেয়৷ অভিযুক্ত কোনও সেনা অফিসারের বিরুদ্ধে তদন্ত করার কোনও ধারা এই আফস্পায় নেই৷ ‘ড্র্যাকোনিয়ান’ সেই আইন প্রত্যাহারের দাবিতে দীর্ঘ ১৬ বছর অনশন চালিয়েছিলেন শর্মিলা৷

সেনাবাহিনীর গুলি ও সংঘর্ষে নিহতদের শেষকৃত্যে গ্রামবাসীদের ঢল৷ সোমবার৷

যদিও শনিবারের ঘটনার পর সেনাবাহিনী জানিয়েছে, উচ্চপর্যায়ের তদন্ত হবে৷ কিন্তু তাতে তো ১৪ জনের প্রাণ ফিরে আসবে না৷ কিন্তু আফস্পা প্রত্যাহার করে উত্তর-পূর্বের নিরীহ মানুষের প্রাণ বাঁচাতে হবে৷ জানিয়েছে খাসি স্টুন্ডেন্ট ইউনিয়ন৷ বিবৃতি দিয়ে কেএসইউ জানিয়েছে, আফস্পা সেনাবাহিনীকে গুলি চালনার লাইসেন্স দিয়ে রেখেছে৷ নিজেদের খেয়ালখুশি মতো যাকে খুশি গ্রেফতার, অত্যাচার এমনকী মেরেও ফেলতে পারে৷ এত কিছুর পরেও সহজে পার পেয়ে যান জওয়ানরা৷

আরও পড়ুন:  Nagaland Civilian Killings: নাগাল্যান্ডে সেনার গুলিতে নিহতদের পরিবারকে ১১ লক্ষ টাকা দেবে কেন্দ্র

শুধু কেএসইউ নয়, মেঘালয়ের মুখ্যমন্ত্রী করনাড সাংমা আফস্পা প্রত্যাহারের দাবি জানিয়েছেন৷ নাগাল্যান্ডের মুখ্যমন্ত্রীরও একই দাবি৷ তাঁর কথায়, এই আইন দেশের ভাবমূর্তি খারাপ করেছে৷ তাহলে কি এবার শর্মিলা চানুর আন্দোলন সফল হবে? আফস্পা প্রত্যাহারের কথা কি এবার বিবেচনা করবে কেন্দ্র?