Mamata BSF: নাগাল্যান্ড প্রসঙ্গ টেনে বিএসএফ নিয়ে সতর্কতা মমতার

রায়গঞ্জ : বিএসএফ-ইস্যুতে সংসদে সুর চড়ানোর দিনই মুখ খুললেন মুখ্যমন্ত্রী মমতা বন্দ্যোপাধ্যায় (Mamata Banerjee) ৷ রাজ্যের মানুষের পাশাপশি, আইসি-বিডিয়োদের বললেন, “সব সময় সতর্ক থাকুন । যে কোনও সময় ওরা ঢুকে পড়তে পারে  (BSF) । পরিস্থিতির দিকে নজর রাখতেই হবে । অন্য রাজ্যের দিকে তাকালেই বুঝতে পারবেন পরিস্থিতি কতটা ভয়াবহ (Nagaland Civilians Killings)।”

প্রসঙ্গত, বিএসএফ বা সীমান্ত রক্ষী বাহিনীর ক্ষমতা বৃদ্ধির (আন্তর্জাতিক সীমান্ত থেকে কোনও রাজ্যের অভ্যন্তরে ৫০ কিমি পর্যন্ত নজরদারি চালানোর অনুমতি পেয়েছে বিএসএফ) প্রসঙ্গটি নিয়ে প্রথম থেকেই সরব তৃণমূল-সহ বিরোধীরা । তাদের দাবি, এ ভাবে রাজ্যের সঙ্গে কোনও রকম আলোচনা ছাড়া ক্ষমতা বৃদ্ধি করার আসল অর্থ রাজ্যের অধিকারে হস্তক্ষেপ । এমন ঘটনা যে কোনও গণতান্ত্রিক দেশের পক্ষেই খারাপ । বিষয়টি নিয়ে আজ সংসদেও সরব হয় তৃণমূল । লোকসভার দলনেতা সুদীপ বন্দ্যোপাধ্যায় বিএসএফের ক্ষমতা বৃদ্ধি নিয়ে কেন্দ্রকে নিশানা করেন ।

এ সবের মধ্যেই আজ রায়গঞ্জে রাজ্য সরকারের প্রশাসনিক সভা থেকে বিএসএফ প্রসঙ্গে মুখ খুলতে শোনা গেল মুখ্যমন্ত্রীকে । সতর্ক থাকতে বললেন বিডিয়ো-আইসিদের । এর পরই নাগাল্যান্ড কাণ্ডের প্রসঙ্গে টেনে মুখ্যমন্ত্রী বলেন, যে কোনও সময় গ্রামের ভিতর ঢুকে যাচ্ছে বিএসএফ । অত্যাচার চালাচ্ছে । এ প্রসঙ্গে বিএসএফের ডিজির সঙ্গে থানার আইসি-বিডিয়োদের কথা বলার পরামর্শও দেন মমতা । একই সঙ্গে তিনি স্পষ্ট করেন, আইনশৃঙ্খলা রাজ্য সরকারের বিষয় । এ ক্ষেত্রে কেন্দ্রীয় হস্তক্ষেপ গণতান্ত্রিক রীতি বিরুদ্ধ ।