Nagaland Firing: শেষ শ্রদ্ধা জানাতে উপচে পড়া ভিড়, চোখের জলে বিদায় ১৪ সহ-নাগরিককে

কোহিমা: পাহাড়ের কোলে ছোট্ট জেলা। ছবির মতো সুন্দর। শনিবার থেকে আচমকা অশান্তির আঁচ (Nagaland Firing) নাগাল্যান্ডের মন জেলায়। নিরাপত্তা বাহিনীর গুলিতে ১৪ নিরীহ গ্রামবাসীর মৃত্যু পর উত্তপ্ত গোটা জেলা। পরিস্থিতি নিয়ন্ত্রণে আনতে জারি করা হয়েছে কার্ফু। কিন্তু সে সব নিষেধাজ্ঞা উপেক্ষা করে ওটিঙের বাসিন্দাদের একটা বড় অংশই ভিড় জমিয়েছিলেন ছোট্ট মাঠটিতে। থিকথিকে ভিড়ে আট থেকে আশি, সকলেই ছিলেন। ওই মাঠেই শেষকৃত্য সম্পন্ন হল ১৪ সহ-নাগরিকের (Nagaland Firing)।

শেষ শ্রদ্ধা জানাতে সকাল থেকেই মাঠে উপস্থিত হয়েছেন বাসিন্দারা। বেলা যতই বেড়েছে, ভিড়ও পাল্লা দিয়ে বেড়েছে। ১৪টি কফিন আসতেই গোটা মাঠ কান্নায় ভেঙে পড়েছে। শনিবার একটি পিক-আপ ভ্যানে করে ওটিঙে ফিরছিলেন গ্রামবাসীরা। খনি থেকে কাজ সেরে ফিরছিলেন তাঁরা। গোয়েন্দা সূত্রে খবর পেয়েই সন্ত্রাসবাদীদের ধরতে ওই এলাকায় অভিযানে গিয়েছিল নিরাপত্তা বাহিনী। জঙ্গি ভেবে গ্রামবাসীদের লক্ষ করেই গুলি চালায় বাহিনী।

দীর্ঘক্ষণ কোনও খবর না মেলায় নিহতদের পরিবার পরিজন তাঁদের খুঁজতে বেরোয়। এর পরই দেখা যায়, ট্রাকের উপর পড়ে রয়েছে মৃতদেহগুলি। দুঃখপ্রকাশ করে সেনাবাহিনী বিবৃতি দিয়ে জানিয়েছে, ‘এই ঘটনা ও তার জেরে পরবর্তী ঘটনা অত্যন্ত দুঃখজনক৷ দুর্ভাগ্যজনক ভাবে যে প্রাণহানির ঘটনা ঘটেছে, তার উচ্চ পর্যায়ের তদন্ত হচ্ছে৷ আইন অনুসারে যথাযোগ্য ব্যবস্থা নেওয়া হবে৷’

আরও পড়ুন: নাগাল্যান্ডে নিরীহ নাগরিকদের মৃত্যুর ঘটনাকে ‘গণহত্যা’ বলল বিজেপি

১৪ সহ-নাগরিকের শেষকৃত্যে উপচে পড়া ভিড়

ঘটনার দু’দিন পর সোমবার নাগাল্যান্ডের মুখ্যমন্ত্রীও নেইফিউ রিও মন জেলায় যান। মুখ্যমন্ত্রী জানান, এই ঘটনার নিয়ে স্বরাষ্ট্রমন্ত্রী সঙ্গে কথা হয়েছে৷ নাগাল্যান্ড থেকে আফস্পা (AFSPA) প্রত্যাহারের আবেদন জানিয়েছেন৷ দ্রুত তদন্তের আশ্বাস দিয়েছে অমিত শাহ। নিহতদের পরিবারকে ১১ লক্ষ করে ক্ষতিপূরণ দেবে কেন্দ্র সরকার৷ রাজ্য সরকারও ৫ লক্ষ করে ক্ষতিপূরণ দেবে।

স্বরাষ্ট্রমন্ত্রী অমিত শাহ ঘটনার তদন্তের নির্দেশ দিয়েছেন। আজ, সোমবার সংসদের দুই কক্ষে বিবৃতি দেবেন তিনি৷ বিকেল ৩-টেয় লোকসভা ও বিকেল ৪-টেয় রাজ্যসভায় বিবৃতি দেবেন শাহ৷ নাগাল্যান্ড পুলিস আধা সামরিক বাহিনীর বিরুদ্ধে স্বতঃপ্রণোদিত মামলা রুজু করেছে৷ সর্বভারতীয় সংবাদ মাধ্যম ইন্ডিয়া টুডের বক্তব্য, নাগাল্যান্ড পুলিস তাদের এমআইআরে দাবি করেছে, সাধারণ নাগরিকদের খুন করায় ছিল আধাসামরিক বাহিনীর টার্গেট।